2. ลักษณะการประกอบธุรกิจ

2.1 ประวัติและความเป็นมา

  บริษัท ปุ๋ยแห่งชาติ จำกัด ก่อตั้งขึ้นเมื่อวันที่ 11 พฤศจิกายน 2525
  (ภายใต้โครงการปุ๋ยแห่งชาติของทางภาครัฐบาล)
  โดยเป็นการร่วมทุนระหว่างภาครัฐและภาคเอกชนเพื่อทำการผลิตปุ๋ยเชิงประกอบ
  เพื่อทดแทนการนำเข้าปุ๋ยเคมีจากต่างประเทศ มีที่ตั้งของโครงการอยู่ที่นิคมอุตสาหกรรมมาบตาพุด
  จังหวัดระยอง และมีทุนจดทะเบียนเริ่มแรกจำนวน 50 ล้านบาท
  และได้รับการส่งเสริมการลงทุนจากคณะกรรมการส่งเสริมการลงทุน (BOI)

  ต่อมาในเดือนมกราคม 2536 บริษัทฯ
  ได้เริ่มเข้าสู่ตลาดโดยการนำเข้าปุ๋ยเคมีสำเร็จรูปมาจำหน่ายภายใต้เครื่องหมายการค้า
  “ปุ๋ยแห่งชาติ” เพื่อเป็นการสร้างฐานการตลาดในระยะแรกก่อนที่บริษัทฯ จะทำการผลิตจริง

  บริษัทฯ ได้ยื่นเรื่องต่อกระทรวงพาณิชย์เพื่อขอเพิ่มทุนจดทะเบียนจาก 2,250 ล้านบาท เป็น
  4,000 ล้านบาท เมื่อวันที่ 13 ตุลาคม 2538 และได้เปลี่ยนชื่อเป็น บริษัท ปุ๋ยแห่งชาติ จำกัด
  (มหาชน) และได้รับเข้าเป็นสมาชิกในตลาดหลักทรัพย์แห่งประเทศไทย ตั้งแต่วันที่ 26 สิงหาคม
  2539

  เมื่อวันที่ 23 กันยายน 2541 ที่ประชุมวิสามัญผู้ถือหุ้นของบริษัทฯ มีมติให้เพิ่มทุนจดทะเบียนจาก
  4,000 ล้านบาท เป็น 5,000 ล้านบาท โดยออกหุ้นสามัญเพิ่มทุนจำนวน 100 ล้านหุ้น
  มูลค่าที่ตราไว้หุ้นละ 10 บาท ซึ่งบริษัทฯ
  ได้จดทะเบียนมติเพิ่มทุนกับกรมทะเบียนการค้าแล้วเมื่อวันที่ 4 สิงหาคม 2541

  ต่อมา วันที่ 14 ตุลาคม 2542 ที่ประชุมวิสามัญผู้ถือหุ้นมีมติให้ลดทุนจดทะเบียนจาก
  5,000,000,000 บาท เป็น 4,744,561,390 บาท
  โดยวิธีตัดหุ้นสามัญที่ยังจำหน่ายไม่ได้จำนวน 25,543,861 หุ้น มูลค่าหุ้นละ 10 บาท ซึ่งบริษัทฯ
  ได้จดทะเบียน มติลดทุนกับกรมทะเบียนการค้าแล้วเมื่อวันที่ 22 ตุลาคม 2542
  และมีมติให้เพิ่มทุนจดทะเบียนจาก 4,744,561,390 บาท เป็น 14,944,561,390 บาท
  โดยออกหุ้นสามัญเพิ่มทุนจำนวน 1,020,000,000 หุ้น มูลค่าที่ตราไว้หุ้นละ 10 บาท ซึ่งบริษัทฯ
  ได้จดทะเบียนมติเพิ่มทุนกับกรมทะเบียนการค้า เมื่อวันที่ 2 พฤศจิกายน 2542

  ตามมติที่ประชุมผู้ถือหุ้นดังกล่าว ให้นำหุ้นสามัญใหม่ออกจัดสรรดังนี้
  เสนอขายหุ้นสามัญโดยเฉพาะเจาะจงจำนวน 420 ล้านหุ้น
  ต่อเจ้าหนี้ธนาคารสามแห่งและเจ้าหนี้สถาบันการเงินหนึ่งแห่ง รายละ 105 ล้านหุ้น
  ในราคาหุ้นละ 5 บาท ส่วนที่เหลือเสนอขายให้แก่ผู้ถือหุ้นเดิมจำนวน 600 ล้านหุ้น
  ในสัดส่วนหุ้นสามัญเดิม 1 หุ้น ต่อหุ้นสามัญใหม่ 1.2646 หุ้น ในราคาหุ้นละ 5 บาท
  ซึ่งผู้ถือหุ้นเดิมซื้อจำนวน 419,490,740 หุ้น บริษัทฯ ได้รับชำระค่าหุ้นจำนวน 4,197,453,700
  บาท ครบถ้วนแล้ว และมีส่วนต่ำกว่ามูลค่าหุ้นในจำนวนเดียวกันจากการขายหุ้น
  โดยเฉพาะเจาะจงและผู้ถือหุ้นเดิม และได้จดทะเบียนเพิ่มทุนกับกรมทะเบียนการค้าแล้ว เมื่อวันที่
  16 ธันวาคม 2542

  จากที่บริษัทฯ ได้ประสบปัญหาการขาดสภาพคล่อง อันสืบเนื่องมาจากการลดค่าเงินบาทปี 2541
  และต่อเนื่องกับสภาวะเศรษฐกิจตกต่ำซึ่งเป็นปัญหากับทุกประเทศทั่วโลกนับแต่ปี 2541 เป็นต้นมา
  บริษัทฯ ได้เริ่มประสบปัญหาตั้งแต่แรกของการก่อสร้างโรงงานในปี 2538
  กำหนดแล้วเสร็จในเดือนเมษายน 2540 แต่ผู้รับเหมาได้ส่งงานล่าช้าจนเกิดการลดค่าเงินบาท
  ทำให้ไม่สามารถเบิกถอนเงินกู้เพื่อก่อสร้างโรงงานในส่วนที่เหลือได้ บริษัทฯ
  ต้องจัดสรรเงินหมุนเวียนอื่นที่มีใช้ในการก่อสร้างโรงงานจนแล้วเสร็จ
  เมื่อเริ่มการผลิตก็ประสบปัญหากำลังการผลิต
  ทั้งด้านเทคนิคและเงินทุนหมุนเวียนมิได้เป็นไปตามเป้าหมายที่วางไว้
  ทำให้การดำเนินงานของบริษัทฯ ในช่วงต้นไม่ได้ผลเต็มประสิทธิภาพ
  เกิดต้นทุนการผลิตต่อหน่วยสูงประกอบกับการเปิดตลาดการขายในช่วงต้น ๆ
  มีค่าใช้จ่ายในการส่งเสริมการขายสูง
  ก่อให้เกิดผลขาดทุนในการดำเนินการอย่างต่อเนื่องจนถึงปัจจุบัน ดังนั้น สถาบันการเงินเจ้าหนี้
  อันได้แก่ บรรษัทบริหารสินทรัพย์ไทย และธนาคารไทยพาณิชย์ จำกัด (มหาชน) ได้
  ตัดสินใจสรรหากลุ่มผู้ร่วมทุนใหม่ ซึ่งได้กลุ่มร่วมทุน CHINA XIYANG GROUP AND THAIPICON
  AND INDUSTRY CO., LTD. บริษัทฯ ได้มีความเห็นร่วมกับสถาบันการเงินเจ้าหนี้
  และกลุ่มผู้ร่วมทุนใหม่เห็นชอบที่จะดำเนินการยื่นคำร้องขอต่อศาลเพื่อเสนอแผนฟื้นฟูกิจการ

  ศาลล้มละลายกลางได้มีคำสั่งเมื่อวันที่ 8 กันยายน 2546 คดีหมายเลขแดงที่ 1587/2546
  ให้ฟื้นฟูกิจการของบริษัท ปุ๋ยแห่งชาติ จำกัด (มหาชน) ลูกหนี้ และตั้งบริษัท ซี.เจ.มอร์แกน
  จำกัด เลขที่ 193/35 อาคารเลครัชดา ออฟฟิส คอมเพล็กซ์ ชั้น 10 ถนนรัชดาภิเษก
  แขวงคลองเตย เขตคลองเตย กรุงเทพมหานคร เป็นผู้ทำแผนฟื้นฟูกิจการของลูกหนี้

  ต่อมา เมื่อวันที่ 30 ธันวาคม 2546
  ศาลล้มละลายกลางได้มีคำสั่งเห็นชอบด้วยแผนฟื้นฟูกิจการของบริษัท ปุ๋ยแห่งชาติ จำกัด (มหาชน)
  บรรดาสิทธิและอำนาจหน้าที่ของผู้ทำแผนตกเป็นของผู้บริหารแผน ตามมาตรา 90/58
  แห่งพระราชบัญญัติล้มละลาย พุทธศักราช 2483 และตั้งบริษัท ซี.เจ.มอร์แกน จำกัด
  เป็นผู้บริหารแผน

  2.2 โครงสร้างผู้ถือหุ้น

  ปัจจุบันทุนจดทะเบียนทั้งหมดของบริษัทฯ แบ่งออกเป็นหุ้นสามัญจำนวน 1,494,456,139 หุ้น
  มูลค่าที่ตราไว้หุ้นละ 10 บาท รวมเป็นทุนจดทะเบียนทั้งสิ้น 14,944,561,390 บาท
  ทุนออกจำหน่ายและเรียกชำระแล้วเป็นหุ้นสามัญจำนวนทั้งสิ้น 1,313,946,879 หุ้น
  มูลค่าที่ตราไว้หุ้นละ 10 บาท รวมเป็นทุนจดทะเบียนที่เรียกชำระแล้วเป็นจำนวนทั้งสิ้น
  13,139,468,790 บาท ดังมีรายชื่อผู้ถือหุ้นใหญ่แสดงในตารางต่อไปนี้

  ------ -------------------------------------- ------- -------------------
  ลำดับ   รายชื่อผู้ถือหุ้น                             %       จำนวนหุ้น

  1      บริษัท ปตท. จำกัด (มหาชน)                 20.44   268,581,560

  2      บรรษัทเงินทุนอุตสาหกรรมแห่งประเทศไทย        16.09   211,433,000

  3      ธนาคารออมสิน                            12.84   168,748,933

  4      กระทรวงการคลัง                          6.29    82,646,577

  5      นายณัฐภพ รัตนสุวรรณทวี                     4.95    65,000,000

  6      ธนาคารไทยพาณิชย์ จำกัด (มหาชน)            3.51    46,173,800

  7      นายดิเรก ฉัตรพิมลกุล                       3.45    45,306,600

  8      บริษัท ปิโตรเคมีแห่งชาติ จำกัด (มหาชน)        1.71    22,500,000

  9      บริษัท ไทยเอ็นวีดีอาร์ จำกัด                  1.61    21,191,900

  10     นางวิมล ตันเจริญสุขจิต                      1.48    19,500,000
  ------ -------------------------------------- ------- -------------------

  ที่มา : ข้อมูล ณ วันที่ 16 มิถุนายน 2546